b'\n_START_ARTICLE_\nKastanjaselk\xc3\xa4tyranni\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKastanjaselk\xc3\xa4tyranni on pienikokoinen lintu, jonka pituus on 11,5\xe2\x80\x9312,5 sentti\xc3\xa4. Lajin lyhyt nokka sek\xc3\xa4 jalat ovat mustat. Jalan takakynsi on hyvin pitk\xc3\xa4. Koiraiden h\xc3\xb6yhenpuku on musta, lukuun ottamatta sel\xc3\xa4ss\xc3\xa4 olevaa selv\xc3\xa4sti erottuvaa kastanjanruskeaa laikkua. Naaraat ovat selv\xc3\xa4sti eri v\xc3\xa4risi\xc3\xa4. Niiden p\xc3\xa4\xc3\xa4 ja kaula ovat ruskehtavanharmaat ja selk\xc3\xa4 haalean punaruskea. Siivet ovat p\xc3\xa4\xc3\xa4osin mustat ja niiss\xc3\xa4 on my\xc3\xb6s juovia. Vatsapuoli vaaleantuhkanharmaa. Nuoret linnut ovat hyvin samanv\xc3\xa4risi\xc3\xa4 kuin naaraat, mutta niiden selk\xc3\xa4 on punaruskeampi._NEWLINE_Kastanjaselk\xc3\xa4tyranni muistuttaa ulkon\xc3\xa4\xc3\xb6lt\xc3\xa4\xc3\xa4n ruskoselk\xc3\xa4tyrannia, mutta kastanjaselk\xc3\xa4tyrannit ovat pienempi\xc3\xa4. Lis\xc3\xa4ksi niiden naarailla vatsapuoli on haaleampi, niill\xc3\xa4 on n\xc3\xa4kyv\xc3\xa4t siipikuviot ja pyrst\xc3\xb6n reunat ovat valkoiset. Naaraat voidaan sekoittaa my\xc3\xb6s pahtamaatyranneihin, joiden sel\xc3\xa4st\xc3\xa4 puuttuu kuitenkin kastanjaselk\xc3\xa4tyranninaaraille ominainen punaruskea h\xc3\xa4iv\xc3\xa4hdys.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKastanjaselk\xc3\xa4tyrannin pesint\xc3\xa4alue ulottuu Keski-Chilest\xc3\xa4 ja Keski-Argentiinasta Tulimaahan. Talveksi ne muuttavat pohjoiseen Argentiinaan Pohjois-Chileen, Etel\xc3\xa4-, ja It\xc3\xa4-Boliviaan, Paraguayhin, Uruguayhin, ja Brasilian kaakkoisk\xc3\xa4rkeen. Harhailijana lajia on tavattu my\xc3\xb6s Falklandinsaarilla ja Antarktiksen alueella._NEWLINE_Lajin elinymp\xc3\xa4rist\xc3\xb6\xc3\xa4 ovat avoimet maat, joilla kasvaa lyhytt\xc3\xa4 ruohoa tai on paljasta maata. Sen elinpaikat ovat l\xc3\xa4hell\xc3\xa4 marskimaita, rannikkolaguuneja, soita, rannikkoa tai j\xc3\xa4rvenrantoja. Kastanjaselk\xc3\xa4tyrannin elinymp\xc3\xa4rist\xc3\xb6 on yleens\xc3\xa4 alle 1 000 metrin korkeudessa merenpinnasta, mutta sit\xc3\xa4 on tavattu jopa 2 000 metrin korkeudessa.\n_START_SECTION_\nElintavat\n_START_PARAGRAPH_\nKastanjaselk\xc3\xa4tyranni on hyvin aktiivinen lintu. Se liikkuu l\xc3\xa4hinn\xc3\xa4 maassa, mutta sit\xc3\xa4 n\xc3\xa4kee usein my\xc3\xb6s istumassa matalissa pensailla ja aidoilla sek\xc3\xa4 kivill\xc3\xa4 ja kummuilla. Pesint\xc3\xa4ajan ulkopuolella se liikkuu pienin\xc3\xa4, l\xc3\xb6yhin\xc3\xa4 ryhmin\xc3\xa4. Ravinto koostuu hy\xc3\xb6nteisist\xc3\xa4, joita se saalistaa maassa juosten, ja tekee usein pyr\xc3\xa4hdyksi\xc3\xa4 ilmaankin nappaamaan niit\xc3\xa4._NEWLINE_Lis\xc3\xa4\xc3\xa4ntymisaika ulottuu syyskuulta tammikuuhun. Etel\xc3\xa4ss\xc3\xa4 pesiv\xc3\xa4t kastanjaselk\xc3\xa4tyrannit lis\xc3\xa4\xc3\xa4ntyv\xc3\xa4t my\xc3\xb6hemmin kuin pohjoisen lajitoverit. Koiraat tekev\xc3\xa4t soitimella 10\xe2\x80\x9315 metrin pyr\xc3\xa4hdyksi\xc3\xa4 yl\xc3\xb6s ilmaan. Kuppimainen pes\xc3\xa4 rakennetaan varvuista, pienist\xc3\xa4 oksista, juurista, ja hein\xc3\xa4st\xc3\xa4. Se sijaitsee usein ulkonevan kasvillisuuden alla, kallionkielekkeell\xc3\xa4, marskimaan heinikossa tai matalassa pensaassa. Naaras munii pes\xc3\xa4\xc3\xa4n kahdesta nelj\xc3\xa4\xc3\xa4n munaa. Koiras ei osallistu poikasten hoitoon mill\xc3\xa4\xc3\xa4n tavalla, joten ty\xc3\xb6 j\xc3\xa4\xc3\xa4 kokonaan naaraan vastuulle. Kun poikaset ovat tulleet lentokykyisiksi ja pystyv\xc3\xa4t lent\xc3\xa4m\xc3\xa4\xc3\xa4n pitki\xc3\xa4 matkoja, ne muuttavat emonsa kanssa pohjoiseen.'